**כללי לשכת עורכי הדין (תעריף מקסימלי לשכר טרחה בטיפול בתביעות לפי חוק פיצויים לנפגעי תאונת דרכים) התשל"ז-1977**

בתוקף סמכותה לפי סעיף 16 לחוק פיצויים לנפגעי תאונות דרכים, התשל"ה-1975, ולפי חוק לשכת עורכי הדין, התשכ"א-1961, מתקינה המועצה הארצית של לשכת עורכי-הדין כללים אלה:

1. **הגדרות**

"החוק" - חוק פיצויים לנפגעי תאונות דרכים, התשל"ה-1975;

"שכר טרחה" - שכר טרחה שנקבע לפי תוצאות הטיפול.

1. **שכר טרחה לאחר פסק-דין**

שכר טרחה בעד הטיפול בתביעה לפי החוק שהוגשה לבית המשפט, לא יעלה על 13% מהסכום שנפסק.

1. **שכר טרחה בפשרה**

על אף האמור בסעיף 2, שכר טרחה בעד הטיפול בתביעה לפי החוק שהוגשה לבית-המשפט שהסתיים בפשרה לא יעלה על 11% מהסכום שהוסכם לשלמו לנפגע על פי הפשרה.

1. **שכר טרחה כשאין הליכים משפטיים**

שכר טרחה בעד הטיפול בתביעה לפי החוק שהסתיים ללא הגשת תביעה לבית-המשפט לא יעלה על 8% מהסכום שהוסכם לשלמו לנפגע.

1. **מס ערך מוסף**

השיעורים שנקבעו בכללים אלה אינם כוללים מס ערך מוסף שבו נתחייב עורך-הדין לפי חוק מס ערך מוסף, התשל"ו-1976.

1. **השם**

לכללים אלה ייקראו "כללי לשכת עורכי הדין (תעריף מקסימלי לשכר טרחה בטיפול בתביעות לפי חוק פיצויים לנפגעי תאונות דרכים), התשל"ז-1977".

**תעריפים מקסימליים מומלצים שנקבעו בהחלטות הועד המרכזי של לשכת עורכי הדין**

א. נזיקין (מתייחס לתביעות ונזקי גוף שלא לפי חוק פיצויים לנפגעי תאונות דרכים):

בכל מקרה ששכ"ט נקבע באחוזים על הסכום שנפסק או שנתקבל בפועל, לא יגבה עו"ד שכר טרחה העולה על השיעורים המפורטים דהיינו:

1. עד 60,000 הש"ח הראשונים שיושגו ע"י עו"ד בתביעה לפיצויי נזיקין לא יחול תעריף מקסימלי.

2. במקרה של פשרה ולפני הגשת התביעה - 15%.

3. אם הפשרה הושגה לאחר הגשת התביעה ולפני דיון - 17.5%.

4. בכל מקרה אחר - 20%.

ב. מזונות (להוציא בקשות למזונות זמניים): לא יגבה עו"ד עבור תביעה למזונות סכום העולה על 15% מהסכום הנתבע למזונות לתקופה של שנה אחת.

ג. שכר עבודה (כמשמעותו בחוק הגנת השכר תשי"ח-1958):

1. לא יגבה עו"ד שכר טרחה העולה על הסכומים המפורטים להלן בכל הקשור בתביעות לשכר עבודה, דהיינו:

(א) 17.5% מהסכום הנתבע - לאחר דיון משפטי.

(ב) 12.5% מהסכום הנתבע - אם הושגה פשרה אחרי הגשת התביעה ולפני תחילת שמיעתה.

(ג) 10% מסכום התביעה אם הושגה פשרה לפני השגת התביעה.

2. תביעה על פיצויי הלנת שכר:

שכר טרחה מקסימלי שעורך דין יהיה רשאי לגבות מלקוחו יהיה בתנאים ובשיעורים כמפורט בסעיף 1 לעיל ובלבד שהשיעורים הנקובים לעיל ייגבו מהסכום הנפסק או מהסכום שהושג בפשרה לפי העניין.